Banke verwag reusedaling in verdienste | Netwerk24
Deur William Horne 12 Augustus 2020 18:55
In verklarings wat albei die banke Woensdag op die JSE se nuusdiens, Sens, uitgereik het, sê hulle hul verdienste word erg geraak deur slegte skuld en die staat van inperking.
Absa sê slegte skuld het met 250% toegeneem in die ses maande tot einde Junie vergeleke met die ooreenstemmende ses maande verlede jaar.
In die ses maande tot einde Junie 2019 het slegte skuld net 0,79% van sy portefeulje behels teenoor 2,77% in die afgelope ses maande.
First Rand sê ook dat slegte skuld die hoofdrywer van die agteruitgang in sy verdienste is in sy voljaar tot einde Junie.
Die swak ekonomie en staat van inperking het net 'n te groot invloed gehad op mense se vermoë om skuld terug te betaal en die algehele vraag na bankdienste en produkte beduidend negatief geraak.
Absa verwag dat sy wesensverdienste per aandeel in die halfjaar met tussen 92% en 97% gaan daal teenoor verlede jaar. Dit was in die ses maande tot einde Junie 2019 op R9,18.
First Rand verwag dat sy wesensverdienste per aandeel met tussen 35% en 45% gaan daal vir die voljaar tot einde Junie.
Aan die einde van sy boekjaar in 2019 was sy wesensverdienste per aandeel R4,97. Dit sal na verwagting nou iewers tussen R2,73 en R3,23 wees wanneer die finale resultate vir die 2019-'20-boekjaar op 10 September uitgereik word.